琴曲歌辭  秋思二首 一
作者：鮑溶
朝代：唐

paragraphs: 胡風吹雁翼，遠別無人鄉。
君近鴈來處，幾回斷君腸。
昔奉千日書，撫心怨星霜。
無書又千日，世路重茫茫。
燕國有佳麗，蛾眉富春光。
自然君歸晚，花落君空堂。
君其若不然，歲晚雙鴛鴦。
顧兔蝕殘月，幽光不如星。
女兒晚事夫，顏色同秋螢。
秋日邊馬思，武夫不遑寧。
燕歌易水怨，劒舞蛟龍腥。
風折連枝樹，水翻無蒂萍。
立身多戶門，何必燕山銘。
生世不如鳥，雙雙比翼翎。